text: Flensburg Handewitt møder danske mestre i dynamitpulje
  01 juli 2016 kl. 13.47
  Fredag blev der trukket lod til mændenes og kvindernes Champions League i håndbold. Team Esbjerg trak nordiske modstandere.
  Hos herrerne er SG Flensburg Handewitt havnet i en pulje med de danske mestre fra Bjerringbro-Silkeborg. Derudover skal Flensborgholdet spille mod FC Barcelona, Paris Saint-Germain, THW Kiel, Veszprem, schweiziske Kadetten Schaffhausen og polske Orien Wisla Plock. En ren dynamitpulje.
  De danske sølvvindere fra Team Tvis Holstebro tørner sammen med franske HBC Nantes, HC Motor Zaporozhye fra Ukraine, tyrkiske Besiktas Mogaz HT, Dinamo Bucuresti fra Rumænien samt et hold fra kvalifikationen.
  På kvindesiden er Team Esbjergs danske mestre udtrukket til gruppe D. Her bliver modstanderne norske Larvik, IK Sävehof fra Sverige og et hold fra kvalifikationen.
  Endelig er kvindernes DM-sølvvindere fra FC Midtjylland havnet i gruppe C, hvor de skal spille mod ungarnske Györi, de forsvarende Champions Leaguemestre CSM Bucuresti fra Rumænien og russiske Rostov Don.
  